ROZHODNUTIE KOMISIE
z 15. októbra 2004,
ktorým sa zakladá Európske fórum správy a riadenia spoločností
(2004/706/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
keďže:
(1)
Správne a transparentné riadenie spoločností je nevyhnutné na zlepšenie konkurencieschopnosti a efektívnosti podnikov v Európskej únii, ako aj na posilnenie práv zainteresovaných strán a ochranu tretích strán.
(2)
V septembri 2001 Komisia založila skupinu expertov na vysokej úrovni v oblasti obchodného práva, ktorej úlohou je pripravovať odporúčania vo veci moderného regulačného rámca obchodného práva. Aby sa táto skupina zaoberala konkrétne niekoľkými otázkami správy a riadenia spoločností, bola jej právomoc v oblasti obchodného práva ďalej rozšírená.
(3)
Po predložení záverečnej správy skupiny expertov na vysokej úrovni v oblasti obchodného práva 4. novembra 2002 vyzvala Rada Komisiu, aby pripravila Akčný plán pre obchodné právo a správu a riadenie spoločností; takýto akčný plán by mal byť považovaný najmä za reakciu na nedávne zlyhanie spoločností.
(4)
Komisia stanovila v Akčnom pláne modernizácie obchodného práva a zlepšenia správy a riadenia spoločností v Európskej únii (1), prijatom v máji 2003, súbory činností, ktoré sú potrebné na modernizáciu a zjednodušenie regulačného rámca, vrátane vytvorenia Európskeho fóra správy a riadenia spoločností.
(5)
Rada 22. septembra 2003 uvítala predloženie akčného plánu, ktorý považovala za dôležitý prvok zriadenia transparentného a stabilného kapitálového trhu v rozšírenej Únii; Rada schválila pripomienku Komisie o dôležitosti konzultácií s odborníkmi a verejnosťou ako neoddeliteľnej časti rozvoja obchodného práva a správy a riadenia spoločností na európskej úrovni a vzala do úvahy zámer Komisie založiť fórum systémov správy a riadenia spoločností v rámci Európskej únie.
(6)
Európske fórum správy a riadenia spoločností by malo slúžiť ako orgán výmeny informácií a najlepších skúseností, ktoré existujú v rámci členských štátov, s cieľom zlepšiť zbližovanie vnútroštátnych predpisov týkajúcich sa správy a riadenia spoločností, ako aj orgán, v rámci ktorého bude možné uvažovať, diskutovať a radiť Komisii v oblasti správy a riadenia spoločností.
(7)
Európske fórum správy a riadenia spoločností by si malo vypracovať vlastný rokovací poriadok a plne rešpektovať úlohu a výsady inštitúcií (2),
PRIJALA TOTO ROZHODNUTIE:
Článok 1
Týmto sa ustanovuje skupina expertov v oblasti správy a riadenia spoločností v Spoločenstve, nazvaná „Európske fórum správy a riadenia spoločností“ (ďalej len „fórum“).
Článok 2
Úlohou fóra je, v rámci rozvíjania skúseností v oblasti správy a riadenia spoločností v členských štátoch, zlepšovať zbližovanie vnútroštátnych predpisov týkajúcich sa správy a riadenia spoločností a poskytovať Komisii strategické poradenstvo v otázkach politiky v oblasti správy a riadenia spoločností, či už na žiadosť Komisie, alebo z vlastnej iniciatívy.
Článok 3
Fórum sa skladá z osemnástich členov, ktorých skúsenosti a kompetencie v oblasti správy a riadenia spoločností sú na úrovni Spoločenstva všeobecne uznávané. Členov fóra vymenuje Komisia. Zoznam členov je uvedený v prílohe.
Komisia sa zúčastňuje na stretnutiach fóra a určí vysokého predstaviteľa, ktorý sa zapája do diskusií fóra.
Fóru predsedá zástupca Komisie.
Článok 4
Funkčné obdobie členov fóra je trojročné. Je obnoviteľné. Členovia fóra zostávajú vo funkcii po vypršaní trojročného obdobia dovtedy, kým nie sú nahradení alebo ich vymenovanie nie je predĺžené. V prípade odstúpenia alebo smrti člena fóra počas funkčného obdobia vymenuje Komisia nového člena fóra v súlade s článkom 3.
Článok 5
Na informačné účely Komisia uverejní zoznam členov v Úradnom vestníku Európskej únie.
Článok 6
Fórum môže požiadať odborníkov a pozorovateľov, aby sa zúčastnili na jeho stretnutiach.
Fórum môže ustanoviť pracovné skupiny.
Článok 7
Fórum predkladá Komisii výročnú správu.
Článok 8
Fórum prijme rokovací poriadok.
Sekretariát fóra zabezpečí Komisia.
Článok 9
Cestovné náklady a diéty, ktoré vzniknú členom, pozorovateľom a odborníkom v súvislosti s činnosťou fóra, nahrádza Komisia v súlade s ustanoveniami platnými v rámci Komisie. Ich funkcia nie je platená.
Článok 10
Fórum začne fungovať 18. októbra 2004.
V Bruseli 15. októbra 2004